<classify> TANZANIA ni miongoni mwa nchi za Pembe ya Afrika, zinazotarajia kupata mvua za wastani na juu ya wastani katika baadhi ya maeneo katika miezi mitatu kuanzia Oktoba mpaka Desemba mwaka huu.Hayo yamebainika katika utabiri wa hali ya hewa wa miezi mitatu ya mwezi Oktoba, Novemba na Desemba, uliotolewa na Kituo cha Kusimamia Utabiri wa Hali ya Hewa kwa Nchi za Pembe ya Afrika IGAD katika nchi 11.Utabiri huo uliotolewa wakati wa kuhitimisha Mkutano wa 53 wa Wataalamu wa Hali ya Hewa kwa nchi za Pembe ya Afrika, uliofanyika nchini kwa siku tatu.Utabiri huo umeonesha kuwepo kwa mvua za juu ya wastani kwa asilimia 55 katika maeneo ya Magharibi, Kaskazini na Kati mwa Tanzania.Hata hivyo, maeneo ya Kusini mwa Tanzania inaonesha kuwepo kwa mvua juu ya wastani, lakini si kwa kiwango kikubwa kama maeneo mengine nchini.Utabiri huo pia umeonesha kuwa nchi nyingine za Afrika Mashariki za Rwanda, Burundi na Mashariki mwa Uganda, Sudani Kusini na Mashariki na Magharibi mwa Kenya, nazo zitapata mvua juu ya wastani.Viashiria vikuu vya utabiri huo ni kuwepo kwa joto Magharibi mwa Bahari mpaka mwezi Desemba na kuwepo kwa kiashiria hicho ni dhahiri kutakuwa na mvua nyingi juu ya wastani, lakini hakutakuwa na hali ya el Nino wala la nina kwa kuangalia viashiria vilivyopo.Mkurugenzi wa IGAD, Dk Guleid Artan alisema utabiri huo umefanyika kwa kuangalia kiashiria kikuu katika Bahari ya Hindi na hivyo kuwepo hatari ya matukio, kama mafuriko na majanga pamoja na hali nzuri ya ukuaji mimea.Akieleza utabiri huo wakati wa kufunga mkutano huo, Mkurugenzi wa Mamlaka ya Hali ya Hewa Tanzania TMA, Dk Agness Kijazi alibainisha kuwa eneo kubwa la Pembe ya Afrika, zitapata mvua za wastani na juu ya wastani.Alisema utabiri unaonesha mvua hizo zitaanza mapema, lakini kwa kuwa utabiri huo ni wa eneo kubwa, bado haijafahamika zitaanza katika nchi gani na kiwango kipi.Hivyo ni vema wataalamu wa kila nchi kukaa ili kuangalia utabiri wa kimaeneo yaani nchi moja moja kufahamu mvua zitaanza lini na sisi TMA tunatarajia kutoa utabiri wa Tanzania kwa msimu huo wiki ijayo, alisema.Dk Kijazi ambaye ni Makamu wa Tatu wa Shirika la Hali ya Hewa Duniani WMO, amesema katika utabiri huo wa IGAD, maeneo mengi ya nchi yameonekana kuwa yana mvua juu ya wastani kutokana na kuwa wa maeneo makubwa.  <topic>: KITAIFA 